夜聞秋聲感而成詠同鄰幾作
作者：蘇舜欽
朝代：宋

paragraphs: 八月天氣肅，萬物日已闌。
庭前兩高桐，夜籟如哀絃。
志士感節物，中夕耿不眠。
起聽抱膝吟，悲烈聲相干。
念此華葉改，想見顔色鮮。
顧人生世間，榮悴理亦然。
豈傷歲月速，愧無功名傳。
少小學文章，出值用武年。
儒官多見侮，敢爲戰士先。
欲棄俎豆事，强習孫吳篇。
迂鈍不可爲，屈曲性亦難。
虛言盜祿食，實又畏上天。
未能追世好，且樂樽酒間。
九日近不遠，同醉黄花前。